NVG verwag ‘toename in armoede-verwante misdaad’(Foto: Maroela Media) Die nasionale direkteur van openbare vervolging, adv. Shamila Batohi, sê die nasionale vervolgingsgesag (NVG) verwag ŉ toename in sogenaamde armoede-verwante misdaad terwyl die landwye staat van afsondering voortduur. “Wanneer die afsonderingsmaatreëls verslap word en die ekonomiese krisis verdiep, verwag ons ŉ toename in armoede-gedrewe misdaad soos diefstal, straatrooftogte, inbrake, ernstige geweldsmisdaad, openbare geweld, georganiseerde en kubermisdaad, korrupsie en xenofobiese geweld,” het Batohi in ŉ voorlegging aan die parlement gesê. Sy het gesê in ŉ krisistyd skuif die mag na die uitvoerende gesag en op straat na die polisie en weermag – en dit is kritiek dat die regsorde aanhou geld. Sy het gesê die NVG se rol as onafhanklike instelling is baie belangrik. “Diegene wat die krisis deur onwettige optrede misbruik, moet met mening vervolg word. Dit sluit korrupsie tydens Covid-verwante verkrygingsprosesse in, asook die diefstal van mediese voorraad, wetstoepassers wat omkoopgeld eis, aanvalle op die polisie, plundery en die afbrand van skole, en staatsamptenare wat afsonderingsregulasies oortree,” het Batohi gesê. “Diegene wat disproporsioneel deur Covid geraak word – vroue en kinders, die armes en diegene in die gemeenskap wat as gemarginaliseerd beskou word – moet met deernis behandel word. “Dit is duidelik dat gemeenskappe nou die finansiële knyp begin voel.” Shamila Batohi, hoof van die Nasionale Vervolgingsgesag. (Foto: Jacques Naude/ANA) Batohi het gesê die NVG gaan sy hulpbronne prioritiseer en hom toespits op hoë prioriteitsmisdaad, ook dié wat Suid-Afrika se post-Covid- ekonomiese herstel pootjie. “Die vervolging van minder ernstige en armoede-gedrewe misdaad gaan herprioritiseer word deur die gebruik van afwentelingsprogramme of alternatiewe dispuutoplossingsmeganismes.” Terwyl die polisie ŉ beduidende afname in ernstige misdaad tydens die inperkingstydperk aanmeld, is duisende mense reeds in hegtenis geneem of beboet vir oortredings van die Wet op Rampbestuur wat in dié stadium geld. Volgens die NVG word bitter min sake in die stadium afgehandel en word die meeste uitgestel na ŉ datum ná die afsonderingstydperk. Van die vervolgingsgesag se grootste uitdagings tans is netwerkprobleme wat beteken aanklaers sukkel om inligting in te dien, asook die polisie se teenstrydige toepassing van regulasies. Toegang tot howe word tans uiters streng beperk en in sommige gevalle so erg dat getuies en selfs beskuldigdes wat vir sake aanmeld sekere howe verbied word. Batohi het gesê die NVG is ŉ noodsaaklike diens en gaan steeds voort met sy bedrywighede – al is dit tydens die afsonderingstydperk geweldig afgeskaal. Amptenare werk in skofte van die kantoor af, of van hul huise.